Svet Nacionalne agencije Republike Slovenije za kakovost v visokem šolstvu je na podlagi 39. člena Zakona o visokem šolstvu (Uradni list RS, št. [32/12](http://www.uradni-list.si/1/objava.jsp?sop=2012-01-1406) – uradno prečiščeno besedilo, [40/12](http://www.uradni-list.si/1/objava.jsp?sop=2012-01-1700) – ZUJF, [57/12](http://www.uradni-list.si/1/objava.jsp?sop=2012-01-2410) – ZPCP-2D, [109/12](http://www.uradni-list.si/1/objava.jsp?sop=2012-01-4320), [85/14](http://www.uradni-list.si/1/objava.jsp?sop=2014-01-3443), [75/16](http://www.uradni-list.si/1/objava.jsp?sop=2016-01-3209), [61/17](http://www.uradni-list.si/1/objava.jsp?sop=2017-01-2917) – ZUPŠ in [65/17](http://www.uradni-list.si/1/objava.jsp?sop=2017-01-3065)) na svoji 136. seji dne 21. 2. 2019 določil

**M E R I L A
za prehode med študijskimi programi**

**1. člen**

**(področja urejanja)**

Ta predpis določa merila za prehode med javno veljavnimi visokošolskimi študijskimi programi iste stopnje ter višješolskimi študijskimi programi v visokošolske študijske programe prve stopnje.

**2. člen**

**(opredelitev)**

Prehod med študijskimi programi je vpis:

v drugi ali višji letnik visokošolskega študijskega programa, kadar gre za prenehanje izobraževanja po prvem študijskem programu in nadaljevanje študija po drugem študijskem programu iste stopnje, ali vpis visokošolskega diplomanta v nov študijski program na isti stopnji;

vpis višješolskega diplomanta v drugi letnik visokošolskega študijskega programa prve stopnje.

**3. člen**

**(pogoji za prehajanje med študijskimi programi)**

Prehodi so mogoči med študijskimi programi:

ki ob zaključku študija zagotavljajo pridobitev primerljivih kompetenc oziroma učnih izidov;

med katerimi se lahko po merilih za priznavanje znanja in spretnosti, pridobljenih pred vpisom v program prizna vsaj polovica obveznosti po Evropskem prenosnem kreditnem sistemu (v nadaljevanju: ECTS) iz prvega študijskega programa, ki se nanašajo na obvezne predmete drugega študijskega programa.

Drugi pogoji za prehajanje med študijskimi programi so v pristojnosti visokošolskega zavoda. Te pogoje mora zavod javno objaviti.

 **4. člen**

**(vpis priznanih študijskih obveznosti v Prilogo k diplomi)**

Vse opravljene in priznane študijske obveznosti po prvem in po drugem študijskem programu morajo biti razvidne iz Priloge k diplomi.

**5. člen**

**(postopek)**

Vloge za prehod med študijskimi programi obravnava posebna komisija visokošolskega zavoda po postopku, ki je določen v statutu tega zavoda.

**6. člen**

 **(prehodne določbe)**

Z dnem začetka veljavnosti teh meril prenehajo veljati Merila za prehode med študijskimi programi (Uradni list RS, št. 95/10 in 17/11).

V študijskih programih, ki so bili akreditirani pred začetkom veljavnosti teh meril, se uskladijo pogoji za prehode med študijskimi programi s temi merili najkasneje do

30. 9. 2019. Visokošolski zavodi jih javno objavijo.

**7. člen**

**(veljavnost meril)**

Ta merila začnejo veljati tretji dan po objavi v Uradnem listu Republike Slovenije.

Številka:0072-6/2010/56

Ljubljana, dne 21. 2. 2019

dr. Franc Čuš

Predsednik sveta Nacionalne agencije Republike Slovenije za kakovost v visokem šolstvu